കൊല്ലത്തിന്റെ ചാലിയാറിനെ വിഴിഞ്ഞത്തേക്ക് കടത്തുന്നു കൊല്ലം: കൊല്ലത്തെ മത്സ്യമേഖലയ്ക്ക് വലിയ തിരിച്ചടിനല്കി കൊല്ലം പോര്ട്ടിന്റെ ചാലിയാര് ടഗ്ഗിനെ വിഴിഞ്ഞത്തേക്ക് കടത്താന് തുറമുഖവകുപ്പിന്റെ തീരുമാനം. മുനമ്ബം മുതല് കൊല്ലംവരെയുള്ള കടലില് വെച്ച് വലിയ ബോട്ടുകളും കപ്പലുകളും തകരാറിലാകുമ്ബോള് അതിവേഗമെത്തി പ്രശ്നംപരിഹിക്കുന്നതും അടിയന്തരസാഹചര്യത്തില് കെട്ടിവലിച്ച് തീരത്തേയ്ക്കെത്തിക്കുന്നതും ചാലിയാറാണ്. ഈ ടഗ്ഗ് വിഴിഞ്ഞത്തേക്ക് പോകുമ്ബോള് ഉള്ക്കടലില് തകരാറിലാകുന്ന ബോട്ടുകള് സഹായമെത്താന് കൂടുതല്നേരം കാത്തിരിക്കേണ്ട ദുരവസ്ഥ വരും. കൊല്ലം തീരത്തേയ്ക്കെത്തുന്ന കപ്പലുകള് നങ്കൂരമിടാന് പ്രയാസംനേരിടുമ്ബോള് കെട്ടിവലിച്ച് ബാര്ജിലെത്തിക്കുന്നത് ടഗാണ്. ആഴക്കടലില് വച്ച് തകരാറിലാകുന്ന കപ്പലുകളുടെ അറ്റകുറ്റപ്പണിക്ക് തൊഴിലാളികളെ എത്തിക്കുന്നതും ഭക്ഷണവും കുടിവെള്ളവും കൈമാറുന്നതും ടഗുകളിലാണ്. ഇതിനുപുറമേയാണ് മത്സ്യബന്ധന ബോട്ടുകള്ക്ക് സഹായവുമായെത്തുന്നത്. അധികൃതരുടെ വാദം കൊല്ലത്ത് കാര്യമായ പണിയില്ല, വിഴിഞ്ഞത്ത് ക്രൂചെയ്ഞ്ചിംഗ് വര്ദ്ധിക്കുന്നു തുടങ്ങിയവയാണ് ചാലിയാര് കൊണ്ടുപോകുന്നതിന് അധികൃതര് നിരത്തുന്ന പ്രധാന ന്യായം. എന്നാല് കൊല്ലത്ത് ടഗില്ലെന്ന് അറിയുമ്ബോള് ഉള്ക്കടലില് തകരാറിലാകുന്ന കപ്പലുകള് മറ്റ് തുറമുഖങ്ങളെ ആശ്രയിക്കും. വിഴിഞ്ഞം തുറമുഖം കേന്ദ്രീകരിച്ച് വന്തോതില് ക്രൂ ചെയ്ഞ്ചിംഗ് നടക്കുന്നുണ്ട്. വിഴിഞ്ഞം തുറമുഖത്തിനടുത്ത് തീരക്കടലില് നങ്കൂരമിടുന്ന കപ്പലുകളിലെ ജീവനക്കാരെ പോര്ട്ടിലെത്തിക്കുന്നതും തിരിച്ചുകൊണ്ടുപോകുന്നതും ടഗിലാണ്. അടുത്തിടെ പനാമ കപ്പലിന്റെ തകരാര് പരഹരിക്കാന് തൊഴിലാളികളെ കൊണ്ടുപോയത് ചാലിയാറിലാണ്. കൊല്ലം പോര്ട്ടിന് വരുമാന നഷ്ടമുണ്ടാകും ടഗ് കൊണ്ടുപോകുന്നത് കൊല്ലം പോര്ട്ടിനപ്പുറം മത്സ്യമേഖലയെ ഗുരുതരമായി ബാധിക്കും. ബോട്ടുകള്ക്ക് അടിയന്തര സാഹചര്യങ്ങളില് സഹായംവൈകുന്നത് മത്സ്യത്തൊഴിലാളികളുടെ ജീവന് അപകടത്തിലാക്കും. നീണ്ടകരയില് നേരത്തേയുണ്ടായിരുന്ന ടഗുകളെല്ലാം മറ്റിടങ്ങളിലേക്ക് കടത്തുകയായിരുന്നു. ഇപ്പോള് ഒന്നുപോലും അവിടെയില്ല. ചാലിയാര് കൊണ്ടുപോകാനുള്ള നീക്കം ഉപേക്ഷിക്കുന്നതിനൊപ്പം നീണ്ടകരയില് പുതിയ ടഗ് അനുവദിക്കുകയും വേണം. സുഭാഷ് കലവറ പോര്ട്ട് ലോഡിംഗ് ആന്ഡ് അണ് ലോഡിംഗ് വര്ക്കേഴ്സ് കോണ്ഗ്രസ് പ്രസിഡന്റ്